b'\n_START_ARTICLE_\nGimnazija \xc5\xbdelimlje\n_START_SECTION_\nDo leta 1991\n_START_PARAGRAPH_\nV \xc5\xa1estdesetih letih prej\xc5\xa1njega stoletja je slovenski Salezijanski in\xc5\xa1pektorat dobil dovoljenje, da za izobra\xc5\xbeevanje svojih duhovni\xc5\xa1kih kandidatov ustanovi srednjo \xc5\xa1olo, in tako je v \xc5\xa1olskem letu 1967/68 za\xc4\x8dela delovati Srednja verska \xc5\xa1ola v \xc5\xbdelimljah. Ve\xc4\x8d kot 20 let je slu\xc5\xbebo ravnatelja opravljal salezijanec Stanislav Okorn, tudi pou\xc4\x8devali so ve\xc4\x8dinoma salezijanci. Dijaki so ob koncu \xc5\xa1olskega leta opravljali izpite na javnih gimnazijah, saj spri\xc4\x8devala \xc5\xbeelimeljske Srednje verske \xc5\xa1ole vse do leta 1991 niso veljala za javne listine.\n_START_SECTION_\nDevetdeseta leta\n_START_PARAGRAPH_\n23. aprila 1991 je Salezijanski in\xc5\xa1pektorat ustanovil zavod Gimnazija \xc5\xbdelimlje. Zavod so od samega za\xc4\x8detka vodili salezijanci; celotni postopek za ustanovitev \xc5\xa1ole ter pripravo in verifikacijo programa je pripravil mag. Marjan Kuralt, ki je postal tudi prvi ravnatelj gimnazije. Novi zavod je bil slovesno odprt 7. oktobra 1991, na slovesnosti je ljubljanski nad\xc5\xa1kof Alojzij \xc5\xa0u\xc5\xa1tar Gimnazijo \xc5\xbdelimlje imenoval "duhovni spomenik na zgodovinsko leto".\n_START_SECTION_\nOd konca devetdesetih let do danes\n_START_PARAGRAPH_\nV \xc5\xa1olskem letu 1997/98, ko je ravnatelj gimnazije postal Tone Ciglar, je bilo dijakov in dijakinj \xc5\xbee ve\xc4\x8d kot 200. Pove\xc4\x8dan je bil dija\xc5\xa1ki dom, zgrajena je bila telovadnica, leta 1999 pa \xc5\xa1e sodobno urejena \xc4\x8ditalnica, prostori za fitnes in zunanja igri\xc5\xa1\xc4\x8da. Od leta 2002 je ravnatelj \xc5\xa1ole salezijanec Peter Polc.\n_START_SECTION_\nOrganizacija\n_START_PARAGRAPH_\n\xc5\xa0olski prostori so namenjeni izobra\xc5\xbeevanju dijakov in so zanje odprti vsak delovni dan od 6.30 do 15.25. Pouk poteka v eni izmeni; redno traja od 7.20 do 13.45 (7 ur)._NEWLINE_Vsak oddelek ima vse leto svojo mati\xc4\x8dno u\xc4\x8dilnico; od tod dijaki hodijo v specializirane u\xc4\x8dilnice za jezik, ra\xc4\x8dunalni\xc5\xa1tvo, geografijo, \xc5\xa1portno vzgojo, humanistiko in laboratorije za kemijo, fiziko in biologijo._NEWLINE_V isti stavbi je tudi kuhinja z jedilnico in klub. V \xc5\xa1olski knji\xc5\xbenici je \xc4\x8ditalnica, kjer dijaki lahko pre\xc5\xbeivljajo proste dopoldanske ure. \xc5\xbdivljenje in delo potekata v skladu z letnim delovnim na\xc4\x8drtom in letnim koledarjem.\n_START_SECTION_\nPredmetnik\n_START_PARAGRAPH_\nGimnazija \xc5\xbdelimlje je splo\xc5\xa1na gimnazija. Posebnosti njenega predmetnika sta predmeta vera in kultura ter latin\xc5\xa1\xc4\x8dina ali tretji tuji jezik. Predmetnik je s sklepom 30. januarja 2003 potrdil Strokovni svet RS za splo\xc5\xa1no izobra\xc5\xbeevanje. _NEWLINE_Obvezni maturitetni predmeti so matematika, sloven\xc5\xa1\xc4\x8dina in tuji jezik; izbirni maturitetni predmeti pa tuji jezik, zgodovina, geografija, fizika, biologija, kemija, sociologija, filozofija in psihologija.\n_START_SECTION_\nDodatne dejavnosti\n_START_PARAGRAPH_\nGimnazija \xc5\xbdelimlje daje poseben poudarek izven\xc5\xa1olskim dejavnostim, saj kot salezijanska ustanova deluje po na\xc4\x8delih don Boskovega preventivnega sistema.\n_START_SECTION_\nUspehi\n_START_PARAGRAPH_\nVe\xc4\x8dina dijakov Gimnazije \xc5\xbdelimlje je \xc5\xa1olanje uspe\xc5\xa1no kon\xc4\x8dala in maturirala. Od leta 2001 je bil uspeh na maturi 100\xc2\xa0%, 6,6\xc2\xa0% maturantov pa je v bilo teh letih "zlatih"._NEWLINE_Leta 1999 je Andrago\xc5\xa1ki center Republike Slovenije \xc5\xbeelimeljski ustanovi (Zavodu sv. Fran\xc4\x8dika Sale\xc5\xa1kega, v okviru katerega deluje Gimnazija \xc5\xbdelimlje) podelil priznanje za izjemne strokovne dose\xc5\xbeke pri bogatitvi znanja drugih.\n_START_SECTION_\nVpis\n_START_PARAGRAPH_\nGimnazija \xc5\xbdelimlje vsako leto v skladu s Pogodobo o koncesiji vpisuje najve\xc4\x8d tri oddelke prvo\xc5\xa1olcev. _NEWLINE_Odkar razpisuje prosta vpisna mesta skupaj z drugimi slovenskimi srednjimi \xc5\xa1olami (1992), je vpis nanjo omejen.'